ai4bharat/Pralekha huggingface dataset:
குடியரசுத் துணைத் தலைவர் செயலகம்
மகர சங்கராந்தி, பொங்கல், பிகு மற்றும் இதர பண்டிகைகளையொட்டிக் குடியரசு துணைத் தலைவர் நாட்டு மக்களுக்கு வாழ்த்து தெரிவித்துள்ளார்
மகர சங்கராந்தி, பொங்கல், பண்டிகைகளையொட்டிக் குடியரசு துணைத் தலைவர் திரு எம் வெங்கையா நாயுடு நாட்டு மக்களுக்கு வாழ்த்து தெரிவித்துள்ளார். அவர் வெளியிட்டிருக்கும் வாழ்த்து செய்தியில் கூறியிருப்பதாவது –
“புனிதமான மகர சங்கராந்தி பொங்கல் பண்டிகையையொட்டி நமது நாட்டு மக்களுக்கு நான் இனிய நல்வாழ்த்துக்களை தெரிவித்துக்கொள்கிறேன்.
சூரிய கடவுளுக்கு அர்ப்பணிக்கப்பட்ட மகர சங்கராந்தி புனிதமான உத்தராயண காலத்தின் தொடக்கத்தைக் குறிப்பதாகும். இந்த விழா நாட்டின் பல்வேறு பகுதிகளில், பல்வேறு பெயர்களால் அறியப்படுகிறது. தமிழ்நாட்டில் பொங்கல், அசாமில் பிகு, கேரளா மற்றும் பஞ்சாபில் விஷூ என்று கொண்டாடப்படும் இது அரியானாவில் லோஹ்ரி என்றும், பீகாரில் கிச்டி என்றும் அழைக்கப்படுகிறது. நமது நாட்டின் கலாச்சார ஒற்றுமையைப் பிரதிபலிக்கும் இந்த விழாக்கள் அனைத்தும் நல்ல அறுவடை, வளம், நன்றி ஆகியவற்றின் அடையாளமாக விளங்குகிறது.
அனைவரின் வாழ்க்கையிலும் வளம், அமைதி, இணக்கத்தை மகர சங்கராந்தி கொண்டுவரட்டும்.”
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 116.87 கோடியைக் கடந்தது
நாட்டில் கடந்த 24 மணி நேரத்தில் 32,99,337 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 116.87 கோடியைக் ) கடந்தது. 1,20,77,324 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 12,510 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,39,34,547ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.31 சதவீதமாக உள்ளது.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 148 நாட்களாக 50,000-க்கும் கீழ் உள்ளது. கடந்த 24 மணி நேரத்தில் 8,488 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 1,18,443 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.34 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 7,83,567 கொவிட் பரிசோதனைகள் செய்யப்பட்டன. இதுவரை சுமார் 63.25 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 59 நாட்களில் 2 சதவீதத்திற்கும் குறைவாக நீடித்து, தற்போது 0.93 சதவீதமாக உள்ளது. தினசரித் தொற்று விகிதம் 1.08 சதவீதமாக பதிவாகியுள்ளது. இந்த எண்ணிக்கை தொடர்ந்து 84 நாட்களாக 3 சதவீதத்திற்குக் கீழே 49 நாட்களாக 2 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1773853
மத்திய பணியாளர் தேர்வாணையம்
இந்தியக்குடியியல் பணிகள்  தேர்வு – 2018
இந்திய நடுவணரசின் ஒன்றிய அரசுப் பணியாளர் தேர்வாணையம், இந்தியக்குடியியல் பணிகள்  தேர்வு – 2018 –ஐ இந்தியாவெங்கும் 03.06.2018  அன்று நடத்தவுள்ளது. தேர்வு எழுத அனுமதிக்கப்பட்டவர்களின் வசதிக்காக மின்னணு அனுமதி அட்டையைத் தேர்வாணையம் தனது வலைத்தளத்தில்  பதிவேற்றியுள்ளது. தேர்வு எழுதுவோர் தங்கள் மின்னணு அனுமதி அட்டையைப் பதிவிறக்கம் செய்து அச்சுப்படியை எடுத்துவைத்துக்கொள்ளும்படி அறிவுறுத்தப்பட்டுள்ளனர். இந்த அச்சுப்படியைத் தேர்வெழுதுவதற்காகத் தங்களுக்கு ஒதுக்கப்பட்ட இடத்திற்கு வரும்போது கொண்டுவந்து காட்டவேண்டும்.
மின்னணு அனுமதி அட்டையில் புகைப்படங்கள் தெளிவாக இல்லாவிட்டாலோ, மங்கலாக இருந்தாலோ, புகைப்படம் இல்லாமல் இருந்தாலோ ஒரே மாதிரியான இரண்டு  புகைப்படங்களைத்  தங்கள் ஆதார் அட்டை, ஓட்டுநர் உரிமம், பாஸ்போர்ட், வாக்காளர் அடையாள அட்டை போன்ற அடையாளச் சான்றுடன் தேர்விடத்திற்கு ஒப்புறுதி ஒன்றுடன் கொண்டுவர வேண்டும். இந்தத் தேர்வுக்கு காகித அனுமதி அட்டை வழங்கப்பட மாட்டாது. மின்னணு அனுமதி அட்டையில் முரண்பாடு ஏதும் இருந்தால், அதனை முடிவெடுப்பதற்காகத் தேர்வாணையத்திற்கு உடனடியாக மின்னஞ்சல்  மூலம் தெரியப்படுத்த வேண்டும்.
கடைசி நேர நெருக்கடியைத் தவிர்ப்பதற்காக மின்னணு அனுமதி அட்டையின் அச்சுப்படியை முன்கூட்டியே எடுத்துவைத்துக்கொள்ளும்படி அறிவுறுத்தப்படுகின்றனர்.
தேர்வு தொடங்குவதற்கு 10 நிமிடங்களுக்கு முன்பாகவே, அதாவது முற்பகல் தேர்வுக்குக் காலை 9.20 மணிக்கும், பிற்பகல் தேர்வுக்கு மதியம் 2.20 மணிக்கும் தேர்விட நுழைவு முடிவடையும். அதற்குப் பிறகு அனுமதி மறுக்கப்படும்.
மின்னணு அனுமதி அட்டையில் குறிப்பிடப்பட்ட தேர்விடம் தவிர வேறெங்கும் தேர்வெழுத அனுமதி கிடையாது.
ஓஎம்ஆர் விடைத்தாள்களை நிரப்ப கறுப்பு பால்பாயிண்ட் பேனாவைப் பயன்படுத்த வேண்டும். வருகைப்பதிவுப் பட்டியலுக்கும் கறுப்பு பால்பாயிண்ட் பேனாவையே பயன்படுத்த வேண்டும்.
இந்தத் தேர்வின் கேள்வித்தாள்களில் இடம்பெற்ற கேள்விகள் தொடர்பான முறையீடுகள் எதுவும் இருப்பின், தேர்வாணையத்தின் “Online Question Paper Representation Portal ” – க்கு URL: http://upsconline.nic.in/miscellaneous/QPRep/ ஐ அணுகி 2018 ஜூன் 4 முதல் 10 ஆம் தேதி வரை முறையிடலாம். 2018 ஜூன் 10 ஆம் தேதிக்குப் பின் எந்த வகையிலும் எம்முறையீடும் தேர்வாணையத்தால் ஏற்கப்பட மாட்டாது.
கைபேசி , பேஜர் அல்லது வேறெந்த மின்னணுச் சாதனமும் அல்லது பென்டிரைவ், திறன் கடிகாரங்கள் போன்றவை அல்லது வேறெந்த இது போன்ற தொடர்புச்சாதனங்களும் கால்குலேட்டர்களும் செயல்படும் நிலையில் அல்லது அணைத்துவைக்கப்பட்ட நிலையிலும்கூட தேர்வறையில் அனுமதிக்கப்படமாட்டாது. இந்த விதிகளை மீறுவோர் மீது ஒழுங்குநடவடிக்கை எடுக்கப்படும் என்பதுடன், எதிர்காலத்தில் தேர்வெழுதுவதிலிருந்தும் அவர்கள் விலக்கிவைக்கப்படுவார்கள்.
விலைமதிப்புள்ள பொருட்களும் பைகளும் தேர்வறையில் அனுமதிக்கப்படமாட்டாது.
(Visitor Counter : 137
கப்பல் போக்குவரத்து அமைச்சகம்
கொச்சின் துறைமுகத்தில் இருந்து பெய்ப்பூர் மற்றும் ஆழிக்கல் துறைமுகங்களுக்கு சரக்கு கப்பல் சேவைகள் தொடக்கம்
கொச்சின் துறைமுகத்தில் இருந்து பெய்ப்பூர் மற்றும் ஆழிக்கல் துறைமுகங்களுக்கு ‘பசுமை சரக்கு வழித்தடம்-2’ எனும் சரக்கு கப்பல் சேவைக்கான சரக்குகளை ஏற்றும் பணியை மத்திய துறைமுகங்கள், கப்பல் மற்றும் நீர்வழி இணை அமைச்சர்  திரு மன்சுக் மாண்டவியா இன்று தொடங்கி வைத்தார்.
ஜேஎம் பாக்சி குழும நிறுவனமான ரவுண்ட் தி கோஸ்ட் பிரைவேட் லிமிடெட் பசுமை சரக்கு வழித்தட சேவையை நடத்துகிறது. கொச்சின், பெய்ப்பூர் மற்றும் ஆழிக்கல் துறைமுகங்களை இந்த சேவை இணைக்கிறது. கொல்லம் துறைமுகம் பிறகு இதில் சேர்த்துக் கொள்ளப்படும். இந்த சேவைக்கான பொது முகவராக ஜேஎம் பாக்சி நிறுவனம் செயல்படும்.
வாரம் இரு முறை கொச்சின் துறைமுகத்துக்கு வரவிருக்கும் கப்பல், பெய்ப்பூர் மற்றும் ஆழிக்கல் துறைமுகங்களுக்கு ஏற்றுமதி, இறக்குமதி மற்றும் இதர சரக்குகளை ஏற்றி செல்லும்.
அரிசி, கோதுமை, உப்பு, கட்டுமான பொருட்கள், சிமென்ட் உள்ளிட்டவை குஜராத்தில் இருந்து கொச்சினுக்கு வந்தடையும். திரும்பி செல்லும் வழியில் பிளைவுட், காலணி, ஜவுளி, காஃபி உள்ளிட்டவற்றை அனுப்ப சேவையை இயக்கும் நிறுவனம் திட்டமிடுகிறது. கொச்சினில் இருந்து கொல்லத்திற்கு முந்திரி பெட்டிகள் பின்னர் எடுத்து செல்லப்படும்.
கப்பல் சரக்கு சேவையை ஊக்கப்படுத்துவதற்காக, கப்பல் தொடர்பான கட்டணத்தில் 50 சதவீதம் தள்ளுபடியை கொச்சின் துறைமுகம் வழங்குகிறது. சாலை போக்குவரத்து செலவின் மீது 10 சதவீத ஊக்கத்தொகையை கேரள அரசு வழங்குகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1731139
----
(Visitor Counter : 178
பிரதமர் அலுவலகம்
நாடாளுமன்ற உறுப்பினர் திரு சந்தோக் சிங் சவுத்ரியின் மறைவுக்கு பிரதமர் இரங்கல்
நாடாளுமன்ற உறுப்பினர் திரு சந்தோக் சிங் சவுத்ரியின் மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
" நாடாளுமன்ற உறுப்பினர் திரு சந்தோக் சிங் சவுத்ரி ஜியின் மறைவு வேதனை அளிக்கிறது. பஞ்சாப் மக்களுக்கு சேவை செய்ய அவர் மேற்கொண்ட முயற்சிகளுக்காக அவர் நினைவுகூரப்படுவார். அவரது குடும்பத்தினருக்கும் ஆதரவாளர்களுக்கும் இரங்கல்கள். ஓம் சாந்தி."
மத்திய அமைச்சரவை
பாரம்பரிய மருத்துவ முறைகளிலான துறையில் இந்தியா மற்றும் காம்பியா இடையே புரிந்துணர்வு ஒப்பந்தத்திற்கு அமைச்சரவை ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவை, இந்தியா மற்றும் காம்பியா இடையே பாரம்பரிய மருத்துவ முறைகளிலான துறையில் புரிந்துணர்வு ஒப்பந்தத்திற்கு பின்னேற்பு ஒப்புதல் அளித்துள்ளது. குடியரசுத் தலைவர் திரு.ராம் நாத் கோவிந்த் வருகையின் போது ஜூலை 31, 2019-ல் இந்த புரிந்துணர்வு ஒப்பந்தம் காம்பியாவில் கையெழுத்திடப்பட்டது.
இந்தியா மற்றும் காம்பியா இடையே பாரம்பரிய மருத்துவ முறைகளை மேம்படுத்துவதற்கான கட்டமைப்புக்கு புரிந்துணர்வு ஒப்பந்தத்தில் வகை செய்யப்பட்டுள்ளது. இதன் மூலம் இரு நாடுகளும் இந்தத் துறையில் பரஸ்பரம் பயன்பெறும். புரிந்துணர்வு ஒப்பந்தத்தில் குறிப்பிடப்பட்டுள்ள செயல்பாடுகள், காம்பியாவில் ஆயுஷ் மருத்துவ முறைகளை ஊக்குவிக்கும் வகையில் முக்கியத்துவம் அளிக்கப்பட்டுள்ளது.
புரிந்துணர்வு ஒப்பந்தத்தின் விளைவாக, மருத்துவர்களின் பயிற்சிக்காக நிபுணர்களின் பரிமாற்றம் மற்றும் விஞ்ஞானிகள் பாரம்பரிய மருத்துவ முறைகளில் கூட்டாக ஆய்வு மேற்கொள்வது ஆகியவை மருந்து உற்பத்தி மேம்பாட்டிலும் மற்றும் பாரம்பரிய மருத்துவ நடைமுறையிலும் புதிய கண்டுபிடிப்புகளுக்கு உந்துதலை அளிக்கும் என்று எதிர்பார்க்கப்படுகிறது.
மத்திய அமைச்சரவை
விண்வெளியை அமைதி நடவடிக்கைகளுக்கு பயன்படுத்துவதற்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
இந்தியாவின் பிரதிநிதியாக இந்திய விண்வெளி ஆராய்ச்சி நிறுவனத்துக்கும் ஓமன் நாட்டின் பிரதிநிதியாக அந்நாட்டு போக்குவரத்து தொலைத்தொடர்பு அமைச்சகத்துக்கும் இடையே விண்வெளியை அமைதிப் பணிகளுக்கு ஈடுபடுத்துவதற்கென மஸ்கட்டில் 2018 பிப்ரவரி மாதம் கையெழுத்திடப்பட்ட புரிந்துணர்வு ஒப்பந்தம் குறித்து பிரதமர் திரு.நரேந்திரமோடி தலைமையிலான அமைச்சரவையிடம் எடுத்துரைக்கப்பட்டது.
விவரங்கள் :
- விண்வெளி அறிவியல், தொழில்நுட்பம், தொலையுணர்வு பயன்பாடு, செயற்கைக்கோள் அடிப்படையிலான வழிகாட்டுதல், விண்வெளி அறிவியல் மற்றும் கோள்கள் ஆய்வு, விண்வெளி வாகனங்கள் மற்றும் விண்வெளி அமைப்புகள், தரை அமைப்புகள் பயன்பாடு, விண்வெளி தொழில்நுட்ப பயன்பாடு போன்ற துறைகளில் ஒத்துழைப்புக்கு இந்த புரிந்துணர்வு ஒப்பந்தம் வகை செய்கிறது.
- இந்த புரிந்துணர்வு ஒப்பந்தம் அறிவியல் துறை / இஸ்ரோ மற்றும் போக்குவரத்து, தொலைத்தொடர்பு அமைச்சகம் ஆகியவற்றிலிருந்து உறுப்பினர்களுடன் கூட்டுப்பணிக்குழு அமைப்பதற்கு வகை செய்கிறது. இந்த புரிந்துணர்வு ஒப்பந்தத்தை அமல்படுத்துவதற்கான காலக்கெடுத்திட்டம் உருவாக்குவதிலும் அமல்படுத்துவதிலும் இந்தக்குழு பணியாற்றும்.
- புதிய ஆராய்ச்சி நடவடிக்கைகள் தொலையுணர்வுத்துறையில் புதிய சாத்தியக்கூறுகள், செயற்கைக்கோள் வழிகாட்டும் அமைப்பு, விண்வெளி விஞ்ஞானம், விண்வெளி ஆராய்ச்சி ஆகியவற்றுக்கு இந்த ஒப்பந்தம் உத்வேகம் அளிக்கும்.
அமலாக்க அணுகுமுறை மற்றும் இலக்குகள்:
இந்த புரிந்துணர்வு ஒப்பந்தம் கூட்டுப்பணிக்குழு அமைப்பதற்கு வகை செய்கிறது இந்த ஒப்பந்தத்தை அமல்படுத்துவதற்கான காலக்கெடு திட்டம் உருவாக்குவதிலும் அமல்படுத்துவதிலும் இந்தக் குழு பணியாற்றும்.
பலன்கள் :
மனித குலத்தின் நன்மைக்கென விண்வெளி தொழில்நுட்பத்தை பயன்படுத்தும் துறையில் கூட்டுச்செயல்களை உருவாக்க இந்த புரிந்துணர்வு ஒப்பந்தம் பயன்படும். நாட்டின் அனைத்துப் பிரிவினர் மற்றும் மண்டலங்கள் இதனால் பலன் பெறும்.
தாக்கம்:
ஓமன் சுல்தானகத்துடனான இந்த புரிந்துணர்வு ஒப்பந்தம் மனித குலத்தின் நன்மைக்கென விண்வெளி தொழில்நுட்பத்தை பயன்படுத்தும் துறையில் கூட்டுச்செயல்களை உருவாக்க பயன்படும்.
பின்னணி :
- தனது விண்வெளி திட்டத்தை உருவாக்க ஓமன் சுல்தானகம் இந்திய விண்வெளி ஆராய்ச்சி நிறுவனத்துடன் ஒத்துழைக்க விருப்பம் தெரிவித்தது. ஓமன் நாட்டின் தொலைத்தொடர்பு துறையைச் சேர்ந்த 4 உறுப்பினர் குழு 2011 மார்ச் மாதம் இஸ்ரோவுக்கு பயணமாக வந்தது. இஸ்ரோ அதிகாரிகளுடன் பேச்சுக்கள் நடத்திய இந்த குழு இஸ்ரோவின் பல தொழில்நுட்ப வசதிகளை பார்வையிட்டது. 2016 மே மாதம் ஓமன் நாட்டில் உள்ள இந்திய தூதரிடம் ஓமன் சுல்தானகம் இஸ்ரோவுடன் விண்வெளிப் பயன்பாடுகளில் ஒத்துழைக்க ஆர்வம் கொண்டு இருப்பதாகவும் தெரிவித்தது.
- இதன் அடிப்படையில் இருதரப்பினரும் விண்வெளியை அமைதிச் செயல்களுக்கு பயன்படுத்திக் கொள்வதற்கான புரிந்துணர்வு ஒப்பந்தத்திற்கு ஒப்புதல் அளித்தன. இந்த ஒப்பந்தத்தில் இந்திய அரசின் சார்பில் இஸ்ரோவும் ஓமன் அரசின் சார்பில் அந்நாட்டு போக்குவரத்து, தொலைத்தொடர்பு அமைச்சகமும், 2018 பிப்ரவரி 11-ஆம் தேதி மஸ்கட்டில் கையெழுத்திட்டன.
--------
(Visitor Counter : 133
சுரங்கங்கள் அமைச்சகம்
ராஜஸ்தானில் பொட்டாஷ் உற்பத்திக்கு, 3 நிறுவனங்கள் இடையே முத்தரப்பு ஒப்பந்தம்
ராஜஸ்தானில் பொட்டாஷ் உற்பத்திக்கான சாத்தியங்களை ஆய்வு செய்ய கனிமவள ஆய்வு நிறுவனம், ராஜஸ்தான் மாநில சுரங்க மற்றும் கனிமங்கள் நிறுவனம் , சுரங்கங்கள் மற்றும் புவியியல் துறை இடையே முத்தரப்பு ஒப்பந்தம் கையெழுத்தானது.
மத்திய நிலக்கரி மற்றும் சுரங்கத்துறை அமைச்சர் திரு பிரகலத் ஜோஷி, மத்திய கனரக தொழில்கள் மற்றும் பொது நிறுவனத்துறை அமைச்சர் திரு அர்ஜூன் ராம் மெஹ்வல் ராஜஸ்தான் முதல்வர் திரு அசோக் கெலாட் ஆகியோர் முன்னிலையில் காணொலிக் காட்சி மூலம் இந்த புரிந்துணர்வு ஒப்பந்தம் கையெழுத்தானது.
இது குறித்து அமைச்சர் திரு பிரகலத் ஜோஷி கூறுகையில், ‘‘ராஜஸ்தானில் அதிகம் உள்ள கனிம வளத்தை பயன்படுத்தவும், சுரங்கம் தோண்டி, மேற்பரப்பில் உள்ள உப்பு படிமங்கள் குறித்த ஆய்வு மேற்கொள்ளவும், நாட்டின் முதல் பொட்டாஷ் சுரங்கம் அமைக்கவும், ராஜஸ்தானின் பொருளாதாரத்தை ஊக்குவிக்கவும் இந்த புரிந்துணர்வு ஒப்பந்தம் வழிவகுக்கும்’’ என்றார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691136
----
(Visitor Counter : 126
அறிவியல் மற்றும் தொழில்நுட்பத்துறை
மகப்பேறு காலத்தில் நீரிழிவு நோயைத் தடுப்பது இந்தியாவின் வருங்கால சந்ததியினரின் நல்வாழ்வுக்கு அடித்தளமாகும்:டாக்டர் ஜித்தேந்திர சிங்
மகப்பேறு காலத்தில் நீரிழிவு நோயைத் தடுப்பது இந்தியாவின் வருங்கால சந்ததியினரின் நல்வாழ்வுக்கு அடித்தளமாகும் என்று மத்திய அமைச்சரும் பிரபல நீரிழிவு நோய் நிபுணரான டாக்டர் ஜித்தேந்திர சிங் கூறியுள்ளார்.
மகப்பேறு காலத்தில் நீரிழிவு நோய் குறித்த ஆய்வுக்குழுவின் ஆண்டு கருத்தரங்கில் தலைமை விருந்தினராகக் கலந்து கொண்ட டாக்டர் ஜித்தேந்திர சிங், " இந்தியாவில் டைப்-டு நீரிழிவு நோய் மிக அதிக அளவில் மக்களை பாதிப்புக்குள்ளாக்கி உலக நீரிழிவு நோய் தலைநகராக இந்தியா உருவாகியுள்ளது. இதனை தடுக்கும் பொருட்டு மகப்பேறு காலங்களில் பெண்களை நீரிழிவு நோய் தாக்கினால் அடுத்த தலைமுறையினரையும் டைப்-டு நீரிழிவு நோய் தாக்கி மிகப்பெரிய அளவில் தாக்கத்தை ஏற்படுத்தி விடும்" என்றார்.
மகப்பேறு காலத்தில் பெண்களை தாக்கும் நீரிழிவு நோயைக் கட்டுப்படுத்துவதற்கான முயற்சியில் தனது வாழ்நாளை டாக்டர் சேஷய்யா அர்ப்பணித்திருப்பது பாராட்டுதலுக்குரியது. அடுத்த 25 ஆண்டு காலகட்டத்தில் சுதந்திரப் பெருவிழாவின் அமிர்தகாலத்தில் இளைய சமுதயாத்தினரின் சுகாதாரம் மற்றும் நல்வாழ்விற்கு பிரதமர் திரு நரேந்திர மோடி பல்வேறு நடவடிக்கைகளை மேற்கொண்டு வருவதன் விளைவாக உலக அரங்கில் இந்தியா முன்னணி வகிக்கும் என்றார்.
பிரதமர் திரு நரேந்திர மோடி தனது சுதந்திர தின உரையில் "டிஜிட்டல் சுகாதார இயக்கம்" குறித்து பேசியிருந்தார். அதனை மேற்கோள் காட்டிய டாக்டர் ஜித்தேந்திர சிங், மக்களை கொவிட் போன்ற பெருந்தொற்று நோய்களிலிருந்து மக்களை காப்பாற்றும் விதமாக மத்திய அரசு முன்னுரிமை கொடுத்து பல நல்வாழ்வுத் திட்டங்களை செயல்படுத்தி வருகிறது. கொவிட் பெருந்தொற்றை எதிர்கொண்டு சுகாதாரத்தை மேம்படுத்த முன்னுரிமை அடிப்படையில் மத்திய அரசு உள்நாட்டிலேயே தடுப்பூசி தயாரித்திருந்தது குறிப்பிடத்தக்கது.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 5,602 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 67,556 பேர் கொவிட் தொற்றால் பாதிக்கப்பட்டுள்ளனர். இது 0.15 சதவீதமாகும்.
தொற்றிலிருந்து மீண்டவர்களின் விகிதம் 98.66 சதவீதம்.
கடந்த 24 மணி நேரத்தில் 10,765 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,42,83,021 பேர்.
கடந்த 24 மணி நேரத்தில் 12,193 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 6.17% வாராந்திர பாதிப்பு விகிதம் 5.29% இதுவரை மொத்தம் 92.52 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,97,477 சோதனைகள் நடத்தப்பட்டுள்ளன.
பிரதமர் அலுவலகம்
பிரதமர் திரு நரேந்திர மோடியை ஈரான் இஸ்லாமியக் குடியரசின் வெளியுறவு அமைச்சர் டாக்டர் ஜாவேத் ஸரீஃப் சந்தித்தார்
2020 ரெய்சினா பேச்சுவார்த்தைக்காக இந்தியா வந்துள்ள ஈரான் இஸ்லாமியக் குடியரசின் வெளியுறவு அமைச்சர் டாக்டர் ஜாவேத் ஸரீஃப் பிரதமர் திரு நரேந்திர மோடியை இன்று  சந்தித்தார்.
டாக்டர் ஸரீஃபை இந்தியாவுக்கு வரவேற்ற பிரதமர், 2019 செப்டம்பரில் ஐ.நா. பொதுச் சபை கூட்டத்திற்கு இடையே நியூயார்க்கில் அதிபர் ரொஹானியுடன் தாம் மேற்கொண்ட இனிய இணக்கமான விவாதங்களை நினைவுகூர்ந்தார். ஈரானுடன் வலுவான, நட்பு ரீதியான உறவுகளை மேம்படுத்தும் இந்தியாவின் தொடர்ச்சியான உறுதிப்பாட்டை அவர் வலியுறுத்தினார். சபஹார் திட்டத்தை சிறப்புப் பொருளாதார மண்டலமாக வடிவமைத்திருப்பது உள்ளிட்ட வளர்ச்சிக்கான ஈரானின் தலைமைத்துவத்திற்கு அவர் நன்றி தெரிவித்தார்.
இந்தப் பிராந்தியத்தில் அண்மையில் ஏற்பட்டுள்ள நிகழ்வுகள் குறித்த தமது கருத்துகளை வெளியுறவு அமைச்சர் பகிர்ந்து கொண்டார். இந்தப் பிராந்தியத்தின் அமைதி, பாதுகாப்பு, நிலைத்தன்மை ஆகியவற்றில் இந்தியாவின் வலுவான ஆர்வத்தைப் பிரதமர் எடுத்துரைத்தார்.
----
(Visitor Counter : 110
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
யூபிஎஸ்சி தேர்வர்களுக்கு வயது தளர்வு
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் கீழ்காணும் தகவல்களை வழங்கினார்.
கொவிட்-19 பெருந்தொற்றின் காரணமாக விண்ணப்பதாரர்களுக்கு வயது தளர்வு மற்றும் கூடுதல் முயற்சிகளுக்கான வாய்ப்பு வழங்குவது தொடர்பாக குடிமைத் தேர்வு விண்ணப்பதாரர்களிடமிருந்து கோரிக்கைகள் பெறப்பட்டுள்ளன.
ரிட் மனுக்கள் மற்றும் மாண்புமிகு உச்சநீதிமன்றத்தின் கவனத்திற்கும் இது கொண்டு செல்லப்பட்டது. மாண்புமிகு உச்சநீதிமன்றம் வழங்கிய தீர்ப்புகளின் அடிப்படையில் இந்த விவகாரம் பரிசீலிக்கப்பட்டு, முயற்சிகளின் எண்ணிக்கை மற்றும் வயது வரம்பு தொடர்பான தற்போதைய விதிகளை மாற்றுவது சாத்தியமாகவில்லை.
இது தொடர்பான மற்றொரு விவகாரத்தில் டாக்டர் ., ஜிதேந்திர சிங் கூறியதாவது: அப்ஜெக்டிவ் வகைத் தேர்வைப் பொறுத்தவரை தேர்வின் முழு செயல்முறைக்குப் பின்னரே பதில்கள் அறிவிக்கப்படும் என்று மத்திய பணியாளர் தேர்வாணையம்  தெரிவித்துள்ளது.
முன்கூட்டியே அறிவிக்கப்பட்ட அதன் வருடாந்திர நாட்காட்டியைக் கடைப்பிடிப்பதற்காக நியாயமான காலக்கெடுவில் முடிவுகளை வெளியிடுவதாகவும் யுபிஎஸ்சி தெரிவித்துள்ளது.
மாண்புமிகு உச்சநீதிமன்றத்தின் தீர்ப்பின்படி விடைத்தாள்களை வெளியிடுவதற்கு விலக்கு அளிக்கப்பட்டுள்ளது என்று யூபிஎஸ்சி மேலும் தெரிவித்துள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1811537
பிரதமர் அலுவலகம்
பெங்களூரூவில் பாஸ்க் நவீன வளாக திறப்பு விழாவில் பிரதமர் ஆற்றிய உரை
பாஸ்க் இந்தியா குழுவின் அனைத்து உறுப்பினர்களே,
நண்பர்களே, நமஸ்தே!
100 ஆண்டுகள் நிறைவை கொண்டாடும் பாஸ்க் இந்தியா நிறுவனத்திற்கு வாழ்த்துக்கள். இந்த ஆண்டு இந்தியாவுக்கும், பாஸ்க் இந்தியாவுக்கும், சிறப்புமிக்க ஆண்டாகும். நம் நாடு தனது 75-வது சுதந்திர தினத்தை கொண்டாடி வருகிறது.
இந்தியா மற்றும் உலகிற்கு, எதிர்காலத்திற்கு தேவையான பொருட்கள் மற்றும் தீர்வுகளை உருவாக்குவதில் இந்த வளாகம் நிச்சயம் முன்னணியில் இருக்கும். அக்டோபர் 2015-ல், அப்போதைய ஜெர்மன் பிரதமர் மெர்க்கலுடன் நானும் பெங்களூரூவில் உள்ள பாஸ்க் வளாகத்தை பார்வையிடும் வாய்ப்பு எனக்கு கிடைத்தது. இளைஞர்களுக்கு திறன் பயிற்சி ஏற்படுத்த பாஸ்க் இந்தியா பயன்படுத்தும் இரட்டை கல்விமுறை, சமமான மகிழ்ச்சியை அளிக்கக்கூடியது.
நண்பர்களே,
தற்காலம், தொழில்நுட்ப யுகம். இந்த நூற்றாண்டில் மிகப்பெரிய பெருந்தொற்றை எதிர்த்து உலகம் போராடி வரும் வேளையில்,தொழில்நுட்பத்தின் பலன்களை கடந்த இரண்டு ஆண்டுகளாக நாம் பார்த்து வருகிறோம். எனவே, தொழில்நுட்பம் மற்றும் புதுமை கண்டுபிடிப்புகளில் இன்னும் அதிகளவில் முதலீடு செய்வது அவசியம். பாஸ்க் இந்தியா நிறுவனம் புதுமை கண்டுபிடிப்பு பணிகளில் மட்டுமின்றி, அதனை உரிய அளவில் மேற்கொள்வது எனக்கு மகிழ்ச்சி அளிக்கிறது. இந்த செயல்பாட்டில் முக்கிய அம்சமே, நீடித்து மேற்கொள்ளப்படவேண்டியது தான். கடந்த 8 ஆண்டுகளில் நாட்டில் நிறுவப்பட்ட சூரிய சக்தி உற்பத்தி திறன் ஏறத்தாழ 20 மடங்கு அதிகரித்திருப்பதன் மூலம் இந்தியாவின் வளர்ச்சி பசுமையாக மாறிவருகிறது. இந்தியாவிலும், வெளிநாடுகளிலும் கார்பன் சமநிலையை அடைவதில் பாஸ்க் நிறுவனம் சாதனை படைத்திருப்பதாக என்னிடம் தெரிவித்தனர். இது மிகவும் ஊக்கம் அளிப்பதாக உள்ளது.
நண்பர்களே,
இந்தியா தற்போது வேகமாக வளரும் பொருளாதார நாடுகளில் ஒன்றாக திகழ்கிறது. கடந்த 2 ஆண்டுகளில் முதலீடுகள் அதிகரித்துள்ளது. நமது இளைஞர்களின் முயற்சிக்கு நன்றி கூறும் விதமாக, நமது ஸ்டார்ட்-அப் சூழல் உலகிலேயே மிகப்பெரிய சூழல்களில் ஒன்றாக உள்ளது. தொழில்நுட்ப உலகில் ஏராளமான வாய்ப்புகள் உள்ளன. அனைத்து கிராமங்களுக்கும் அதிவேக இணையதள இணைப்பு வழங்க மத்திய அரசு நடவடிக்கை மேற்கொண்டுள்ளது. டிஜிட்டல் இந்தியா குறித்த நமது தொலைநோக்கு, அரசின் அனைத்து அம்சங்களிலும் தொழில்நுட்பத்தை ஒருங்கிணைப்பதாகும். உலகநாடுகள் இந்த வாய்ப்பை பயன்படுத்தி எங்கள் நாட்டில் முதலீடு செய்ய வருமாறு அழைப்பு விடுக்கிறேன்.
நண்பர்களே,
சாதனைகள் என்பது முக்கியமானது. அவை கொண்டாடுவதற்கும், முன்னோக்கி பார்ப்பதற்கும் உரிய தருணமாகும். இந்த தருணத்தில் பாஸ்க் நிறுவனம் இந்தியாவில் தனது செயல்பாட்டை மேலும் அதிகரிக்க வேண்டும் என கேட்டுக்கொள்கிறேன். அடுத்த 25 ஆண்டுகளில் உங்களது குழு என்ன செய்யப்போகிறது என்பதற்கான இலக்கை நிர்ணயிக்க வேண்டும். 100 ஆண்டுகளுக்கு முன்பு பாஸ்க் நிறுவனம், ஜெர்மனி நிறுவனமாக இந்தியாவிற்கு வந்தது. ஆனால் தற்போது, இந்த நிறுவனம் ஜெர்மனியில் எப்படி உள்ளதோ அதே போன்று இந்திய நிறுவனமாக மாறியுள்ளது. ஜெர்மன் பொறியியல் மற்றும் இந்திய ஆற்றலுக்கு இதுவே சிறந்த உதாரணம். இந்த ஒத்துழைப்பு மேலும் வலுவடைந்து தொடரும். பாஸ்க் இந்தியா குடும்பத்தைச் சேர்ந்த அனைவரையும் நான் மீண்டும் ஒருமுறை பாராட்டி உங்கள் அனைவரின் பணி சிறக்க வாழ்த்துகிறேன்.
நன்றி,
மிக்கநன்றி!.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பிரதமரின் கதி சக்தி-தேசிய மாபெரும் செயல்திட்டத்தின் கீழ் சாலை வசதிகள்
மக்களவையில் கேள்வி ஒன்றுக்கு எழுத்துப்பூர்வமாக பதிலளித்த மத்திய சாலைப் போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி கீழ்காணும் தகவல்களை வழங்கினார்.
நாட்டின் பல்வேறு பொருளாதார மண்டலங்களுக்குப் பன்முக இணைப்பு உள்கட்டமைப்பை வழங்குவதற்கான பிரதமரின் கதி சக்தி-தேசிய மாபெரும் செயல்திட்டத்திற்கு 2021 அக்டோபரில் பொருளாதார விவகாரங்களுக்கான அமைச்சரவைக் குழு ஒப்புதல் அளித்தது.
பிரதமரின் கதி சக்தி-தேசிய மாபெரும் செயல்திட்டமானது பொருளாதார மண்டலங்கள் மற்றும் அவற்றை ஆதரிக்கத் தேவையான உள்கட்டமைப்பு இணைப்புகளை உருவாக்கும் நோக்கத்துடன் அனைத்து பல்முனை இணைப்பு திட்டங்களையும் முழுமையாக ஒருங்கிணைத்து, மக்கள், பொருட்கள் மற்றும் சேவைகளின் தடையற்ற போக்குவரத்தில் உள்ள இடைவெளிகளை அகற்றும்.
2022-23-ம் ஆண்டிற்குள் தேசிய நெடுஞ்சாலைகளை 2,00,000 கிமீ ஆக அதிகரிக்க சாலைப் போக்குவரத்து மற்றும் நெடுஞ்சாலைகள் அமைச்சகம் திட்டமிட்டுள்ளது. இதன் மூலம் வடகிழக்கு பிராந்தியத்தில் உள்ள அனைத்து மாநிலத் தலைநகரங்களையும் தேசிய நெடுஞ்சாலைகள் மூலம் இணைக்கத் திட்டமிடப்பட்டுள்ளது.
சரக்குப் போக்குவரத்துத் துறையை மிகவும் திறமையானதாகவும், தடையற்றதாகவும், ஒருங்கிணைந்ததாகவும் மாற்றுவதன் மூலம் நாட்டின் பொருளாதார வளர்ச்சியை மேம்படுத்தும் நோக்கத்துடன் சரக்குப் போக்குவரத்துத் திறன் வளர்த்தல் திட்டம் என்ற பெயரில் ஒரு ஆய்வு நடத்தப்பட்டுள்ளது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1809057
பிரதமர் அலுவலகம்
மிக வறுமையானவர்களை அதிகாரமிக்கவர்களாக மாற்றி கண்ணியமான வாழ்க்கையை அவர்களுக்கு உறுதி செய்வதே எனது குறிக்கோள்: பிரதமர்
இந்தியாவில் நாங்கள் எதை செய்தாலும் அது உலகளவிலான முன்முயற்சியாகவும் இருக்கும்: பிரதமர்
ரியாத் எதிர்கால முதலீட்டு முன்முயற்சி அமைப்பு கூட்டத்தில் பிரதமர் முக்கிய உரையாற்றினார்
பிரதமர் திரு.நரேந்திர மோடி, சவுதி அரேபியாவின் ரியாத்தில் நடைபெற்ற எதிர்கால முதலீட்டு முன்முயற்சி அமைப்பு கூட்டத்தில் முக்கிய உரையாற்றினார்.
இந்த நிகழ்ச்சியில் பேசிய அவர், மிகவும் வறுமையில் இருப்பவர்களை அதிகாரமிக்கவர்களாக மாற்றி, கண்ணியமான வாழ்க்கையை அவர்களுக்கு உறுதி செய்வதே தமது குறிக்கோள் என்றார். “உலக நன்மைக்காக இந்தியா எவ்வாறு பங்களிக்க முடியும் என்று நான் எப்போதும் சிந்தித்துக் கொண்டிருப்பேன்” என்று அவர் கூறினார்.
இந்தியாவில் நாங்கள் எதை செய்தாலும் அது உலகளவிலான முன்முயற்சியாகவும் இருக்கும் என்று அவர் கூறினார். உதாரணத்திற்கு, உலகளவில் காசநோய்க்கு முடிவு கட்ட நிர்ணயிக்கப்பட்ட 2030-க்கு முன்னரே 2025-ல் காசநோய்க்கு முடிவு கட்டுவோம் என்ற எங்களது குறிக்கோளை எடுத்துக் கொள்ளுங்கள். இந்தியா வெற்றி பெறும் போது உலகம் ஆரோக்கியமிக்க இடமாக இருக்கும்.
PMO India 
மிகவும் வறுமையில் இருப்பவர்களை அதிகாரமிக்கவர்களாக மாற்றி கண்ணியமான வாழ்க்கையை அவர்களுக்கு உறுதி செய்வதே எனது குறிக்கோள்.
உலக நன்மைக்காக இந்தியா எவ்வாறு பங்களிக்க முடியும் என்று நான் எப்போதும் சிந்தித்துக் கொண்டிருப்பேன்.
இந்தியாவில் நாங்கள் எதை செய்தாலும் அது உலகளவிலான முன்முயற்சியாகவும் இருக்கும்.
உதாரணத்திற்கு, உலகளவில் காசநோய்க்கு முடிவு கட்ட நிர்ணயிக்கப்பட்ட 2030-க்கு முன்னரே 2025-ல் காசநோய்க்கு முடிவு கட்டுவோம் என்ற எங்களது குறிக்கோளை எடுத்துக் கொள்ளுங்கள்.
இந்தியா வெற்றி பெறும் போது உலகம் ஆரோக்கியமிக்க இடமாக இருக்கும்: பிரதமர்.
பிரதமர் அலுவலகம்
முன்னாள் மத்திய அமைச்சர் திரு ஜஸ்வந்த் சிங்கின் மறைவுக்கு பிரதமர் இரங்கல்
முன்னாள் மத்திய அமைச்சர் திரு ஜஸ்வந்த் சிங்கின் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
"அரசியல் மற்றும் சமூதாயம் குறித்தான விஷயங்களில் அவரது பிரத்தியேக கண்ணோட்டத்துக்காக ஜஸ்வந்த் சிங் அவர்கள் நினைவு கூறப்படுவார். பாஜகவை வலுப்படுத்துவதற்கும் அவர் பங்காற்றினார். எங்களது உரையாடல்களை நான் எப்போதுமே நினைவில் வைத்துக் கொள்வேன். அவரது குடும்பத்தினருக்கும் ஆதரவாளர்களுக்கும் இரங்கல்கள். ஓம் சாந்தி," என்று அவர் கூறினார்.
"தொடக்கத்தில் ஒரு ராணுவ வீரராகவும், பின்னர் அரசியலுடனான அவரது நீண்டகால தொடர்பு மூலமும் நமது நாட்டுக்கு ஜஸ்வந்த் சிங் அவர்கள் சிறப்பாக பணியாற்றினார். வாஜ்பாய் அவர்களின் அரசில் முக்கியமான துறைகளுக்கு பொறுப்பு வகித்த அவர், நிதி பாதுகாப்பு மற்றும் வெளியுறவுத்துறை போன்றவற்றில் தனது முத்திரையை ஆழமாக பதித்தார். அவரது மறைவால் துயரடைகிறேன்," என்று பிரதமர் தெரிவித்தார்.
"திரு மன்வேந்திர சிங்குடன் பேசி திரு ஜஸ்வந்த்சிங் அவர்களின் துரதிருஷ்டவசமான மறைவுக்கு இரங்கல்களை தெரிவித்தேன்.
அவரது சுபாவத்துக்கு ஏற்றவாறு கடந்த ஆறு வருடங்களாக நோயுடன் மிகவும் துணிச்சலோடு ஜஸ்வந்த் அவர்கள் போராடினார்," என்று அவர் மேலும் கூறினார்.
(